ຂ່າວນອງນັນ ກ່ຽວກັບ ການພົບພໍ້ ລະຫວ່າງ ເຈົ້າໜ້າທີ່ ສຫລ ແລະທູດຣັດເຊຍ ຍັງມີຕໍ່ມາ 
ໃນຂະນະທີ່ ລມຕ ກະຊວງຍຸຕິທຳ ຈະບໍ່ເຂົ້າຮ່ວມ ການສືບສວນໃດໆກໍຕາມ ແຕ່ທຳນຽບຂາວ ກໍຍັງສືບຕໍ່ ຮັບມືກັບຂ່າວ ການພົບພໍ້ ກັບທູດຣັດເຊຍຢູ່.
ຫລັງຈາກລັດຖະມົນຕີກະຊວງຍຸຕິທຳສະຫະລັດ ທ່ານ Jeff Sessions ຍອມຮັບວ່າ ທ່ານໄດ້ພົບພໍ້ 2 ຄັ້ງ ກັບເອກອັກຄະລັດຖະທູດຣັດເຊຍ ທ່ານ Sergei Kislyak ໃນ ລະຫວ່າງການໂຄສະນາຫາສຽງເລືອກຕັ້ງປະທານາທິບໍດີໃນປີກາຍນີ້ແລະບໍ່ໄດ້ແຈ້ງ ການໂອ້ລົມດັ່ງກ່າວ ໃຫ້ແກ່ຄະນະກຳມະການຂອງສະພາສູງ ເພື່ອຮັບຮອງເອົາການແຕ່ງຕັ້ງທ່ານນັ້ນ ລັດຖະບານຂອງປະທານາທິບໍດີດໍໂນລ ທຣຳ ຍັງສືບຕໍ່ປະເຊີນໜ້າ ກັບການເປີດເຜີຍໃໝ່ໆ ໃນການພົບພໍ້ທີ່ມີການປົກປິດຜ່ານມາ ກັບທ່ານ Kislyak ທ່ານ Sessions ກ່າວໃນວັນພະຫັດຜ່ານມານີ້ວ່າ ທ່ານຈະບໍ່ກ່ຽວຂ້ອງ ໃນການສືບ ສວນໃດໆກໍຕາມ ຂອງລັດຖະບານກາງ ກ່ຽວກັບການກ່າວຫາທີ່ວ່າ ຣັດເຊຍໄດ້ເຂົ້າ ມາຫຍຸ້ງກ່ຽວແຊກແຊງໃນການເລືອກຕັ້ງປະທານາທິບໍດີສະຫະລັດໃນປີ 2016 ປະ ທານາທິບໍດີທຣຳ ແລະເຈົ້າໜ້າທີ່ຂອງທຳນຽບຂາວ ແນວໃດກໍຕາມຍັງຕ້ອງໄດ້ຮັບມື ກັບຜົນກະທົບໃນທາງທີ່ບໍ່ດີ ຈາກການພົບພໍ້ ກັບເອກອັກຄະລັດຖະທູດຣັດເຊຍ ທີ່ມີ ຂຶ້ນຢູ່ຕຶກ Trump Tower ໃນນະຄອນນິວຢອກ ເມື່ອເດືອນທັນວາຜ່ານມາ ກັບລູກ ເຂີຍຂອງທ່ານທຣຳ ທ່ານ Jared Kushner ແລະທ່ານ Michael Flynn ທີ່ປຶກສາ ດ້ານຄວາມໝັ້ນຄົງແຫ່ງຊາດທີ່ໄດ້ຖືກປົດອອກຈາກຕຳແໜ່ງໄປແລ້ວນັ້ນ ທ່ານ Flynn ໄດ້ຖືກປົດ ລຸນຫລັງທີ່ໄດ້ເຂົ້າຮັບໜ້າທີ່ພຽງ 24 ມື້ເທົ່ານັ້ນ ເວລາຂໍ້ມູນ ໄດ້ປາກົດອອກມາວ່າ ທ່ານໄດ້ຕົວະພວກເຈົ້າໜ້າທີ່ຂັ້ນສູງກ່ຽວກັບການໂອ້ລົມຂອງ ທ່ານ ກັບທ່ານ Kislyak ໂຄສົກຂອງທຳນຽບຂາວ ທ່ານນາງ Hope Hicks ກ່າວໃນວັນພະຫັດຜ່ານມານີ້ວ່າ ຈຸດປະສົງໃນການພົບພໍ້ ທີ່ Trump Tower ກໍແມ່ນເພື່ອຈັດຕັ້ງການຕິດຕໍ່ລະຫວ່າງ ລັດຖະບານສະຫະລັດທີ່ພວມຈະເຂົ້າຮັບໜ້າທີ່ ແລະເອກອັກຄະລັດຖະທູດຣັດເຊຍ ທ່ານນາງກ່າວວ່າ ການພົບພໍ້ແບບນີ້ແມ່ນເປັນເລື່ອງທຳມະດາແລະກ່າວຕື່ມວ່າທ່ານ Kushner ຍັງໄດ້ພົບພໍ້ກັບພວກຜູ້ຕາງໜ້າຂອງປະເທ ອື່ນໆອີກ 20 ກວ່າປະເທດ ເມື່ອມີການຖາມໃນວັນສຸກວານນີ້ວ່າ ເປັນຫຍັງການພົບພໍ້ທີ່ Trump Tower ຈຶ່ງຫາ ກໍມີການເປີດເຜີຍ ໂຄສົກຂອງທຳນຽບຂາວ ທ່ານ Sean Spicer ກ່າວວ່າ “ນີ້ບໍ່ແມ່ນ ຄວາມລັບ ມັນເປັນພຽງແຕ່ ທີ່ຈິງແລ້ວ ຂ້່າພະເຈົ້າກໍບໍ່ຮູ້ກ່ຽວກັບເລື່ອງນີ້ ແລະດັ່ງນັ້ນ ຂ້າພະເຈົ້າຈຶ່ງບໍ່ຄິດວ່າມີຄົນມອງເຫັນເປັນເລື່ອງທີ່ສຳຄັນເລີຍ ບໍ່ມີການຫາລືກ່ຽວກັບ ນະໂຍບາຍໃດໆ ” ເມື່ອມີການຖາມກ່ຽວກັບລາຍງານທີ່ວ່າ ທ່ານ Kislyak ໄດ້ຫລົບພວກນັກຂ່າວ ໂດຍ ສັງເກດເຫັນວ່າທ່ານໄດ້ໃຊ້ທາງເຂົ້າ Trump Tower ທີ່ບໍ່ມີຄົນເຫັນຫຼາຍ ທ່ານນາງ Sarah Sanders ຊຶ່ງເປັນຮອງ ຂອງທ່ານ Spicer ເວົ້າວ່າ ທ່ານນາງກໍບໍ່ແນ່ໃຈວ່າ ນັ້ນ ເປັນຄຳຕອບທີ່ຖືກຕ້ອງຫຼືບໍ່ ແຕ່ກໍຈະເຂົ້າໄປສຶກສາເບິ່ງກ່ຽວກັບເລື່ອງນີ້